Guvernul vrea să îl execute urgent pe Iohannis. Teodorovici: Statul trebuie să treacă peste notar și să solicite urgent trecerea în proprietate a casei pierdute de președinte; Iohannis să plătească imediat suma încasată din chirie

Ministrul Finanțelor, Eugen Teodorovici, a declarat vineri că Guvernul trebuie să treacă urgent peste refuzul notarului de a trece în proprietatea statului a imobilului pierdut în instanță de președintele Klaus Iohannis.

”Eu sunt proprietar, ca stat, și trebuie să fac solicitarea pentru înscrierea în Cartea funciară. Săptămâna viitoare, urgent, trebuie să facem o solicitare către Cartea funciară pentru înscrierea imobilului și apoi să fie făcută urgent plata”, a declarat Teodorovici într-o conferință de presă.

Ministrul a explicat că Fiscul a solicitat unui notar din Sibiu să înscrie în Cartea funciară, în proprietatea statului, a casei pierdute de președintele Iohannis, dar notarul a refuzat invocând prevederea legală care spune că, dacă este un proces pe rol, se suspendă orice demers până la soluția instanței.

”Cred că statul e proprietar și trebuie să înscrie imobilul în Cartea funciară imediat și să solicite președintelui plata imediată la bugetul de stat a sumei încasate din chirie”, a mai spus el.

”Cert este că acel imobil nu mai este al familiei Iohannis, este clar că suma trebuie returnată statului”, a mai adăugat ministrul.

El a făcut apel la președintele Iohannis să fie ”un model pentru români” și să plătească suma de aproape 1,3 milioane de lei înainte ca instanța să decidă cine este proprietarul casei pierdute: statul sau Rodica Baștea, care a deschis acțiune de succesiune în 2016 la Tribunalul Sibiu, procesul fiind strămutat între timp la Hunedoara.

”Ar fi corect, legal și moral (ca președintele Iohannis – n. red.) să facă plata sumei imediat către statul român – 1.270.000 de lei. Suma oricum se va plăti. Ar fi un exemplu către toți românii ca domnul președinte să facă plata imediat”, a mai susținut Teodorovici.

Declarațiile ministrului Finanțelor au fost făcute la o zi distanță după ce Liviu Dragnea lansat public întrebarea dacă ANAF și Ministerul Finanțelor ”au de gând să recupereze sutele de mii de euro de la dl preşedinte Iohannis”.

Joi, la câteva minute după apelul public făcut de liderul PSD, Teodorovici, a anunțat că i-a cerut șefului ANAF, Ionuț Mișa, să-i spună care este situația recuperării banilor încasați de președintele Klaus Iohannis din închirierea casei pe care a pierdut-o în instanță.

“Îl întreb şi acum pe dl Mişa, care este preşedintele ANAF, dacă această instituţie, precum şi onor Ministerul Finanţelor, condus de dl Teodorovici, au de gând să recupereze sutele de mii de euro de la dl preşedinte Iohannis. Îi întreb acum dacă au de gând, dacă au atât de mulţi bani la buget şi nu au nevoie de ei, poate dăm drumul la o amnistie fiscală dacă au atât de mulţi bani şi nu mai au loc în cuferele de la Trezorerie. Îi întreb şi eu, nu vreau să îi întreb la telefon, îi întreb public pentru că este o întrebare pusă de multe ori în studiourile de televiziune, o întrebare legitimă, la care văd că nu răspunde nimeni. E făcută şi plângerea penală împotriva dlui Ioahnnis şi nu numai, bineînţeles o minge de ping-pong între DNA, Parchetul de la Sibiu, adusă înapoi la DNA, pentru că le e frică. Acolo discutam de nişte case obţinute prin fals şi sute de mii de euro care nu se dau înapoi la statul român. Ca să vorbim de chestiuni penale, unde nu mai sunt interpretări, sunt fapte dovedite de documente”, a declarat Dragnea, joi, la Parlament.

Răspunsul ministrului Teodorovici a venit după numai câteva minute, într-o intervenție telefonică, în direct, la Antena 3.

„Chiar acum două zile i-am cerut (lui Ionuț Mișa, șeful ANAF – n. red.) să-mi prezinte o astfel de situație. Este obligația domnului Mișa Ionuț de a face imediat orice demers legal pentru a recupera aceste sume, că este de la Iohannis, că este de la o persoană fizică sau juridică. Este obligat să o facă. Eu sper să fi făcut ceea ce era conform legii. Sunt convins, pentru că vorbim despre un fost ministru de Finanțe. Deci este obligat. Știe legea foarte bine. Mai ales că am cerut, ca ministru al Finanțelor, să facă acest lucru. O să vă prezint aceste date, imediat ce le primesc de la Fisc”, a spus Eugen Teodorovici.

Subiectul recuperării banilor de la președintele Klaus Iohannis are însă o mare necunoscute: câți bani trebuie să returneze șeful statului (suma totală încasată din închirierea imobilulului pierdut în instanță este de aproximativ 1,3 milioane de lei, potrivit declarațiilor ministrului Finanțelor).

Părerile juriștilor sunt împărțite: unii susțin că toți banii trebuie recuperați, alții argumentează că președintele trebuie să dea înapoi doar o parte din această sumă. Aceștia spun că este important de calculat cum operează prescripția în cazul concret al președintelui și cât din suma totală mai este exigibilă.

Acțiunea la care este obligat statul se numește ”repunere în situația anterioară”, adică proprietarul își recuperează nu doar imobilul (ceea ce s-a întâmplat), dar și banii de care a fost lipsit în tot acest interval (ceea ce nu s-a întâmplat).

Președintele Klaus Iohannis a anunțat în urmă cu doi ani, după rămânerea definitivă a deciziei Curții de Apel Brașov prin care a pierdut una dintre casele din Sibiu, că va returna o mică parte din banii încasați din închirierea respectivei case, mai exact acele sume virate începând cu data comunicării deciziei. El a spus că va face acest gest după radierea dreptului de proprietate din Cartea Funciară.